Ted Danson

**Ted Danson** (oik. **Edward Bridge Danson III**, s. 29. joulukuuta 1947 San Diego, Kalifornia) on yhdysvaltalainen näyttelijä.

## Näyttelijänura
Danson on näytellyt muun muassa baarimikko Sam Malonen roolissa vuosina 1982–1993 esitetyssä tilannekomediasarjassa *[[Terveydeksi]]* (*Cheers*). Hän oli roolista useita kertoja palkintoehdokkaana. Hän oli yksitoista kertaa Emmy-ehdokkaana sarjassa paras miespääosa komediasarjassa ja sai palkinnon kahdesti, vuosina 1990 ja 1993. Danson oli roolistaan myös kahdeksan kertaa Golden Globe -ehdokas (sarjassa paras miespääosa televisiosarjassa, komedia tai musikaali) ja sai palkinnon niin ikään kaksi kertaa, vuosina 1990 ja 1991. Sam Malonen roolin lisäksi hän sai tunnustusta myös työstään televisioelokuvassa *[[Something About Amelia]]*, josta sai vuonna 1985 Golden Globen sarjassa paras miespääosa minisarjassa tai televisioelokuvassa, ja oli myös Emmy-ehdokas. 

Danson näytteli *Terveydeksi*-sarjan esittämisen aikaan myös useissa elokuvissa, kuten *[[Kolme miestä ja baby]]* (*3 Men and a Baby*) vuodelta 1987 ja elokuvan jatko-osa *[[Kolme miestä ja pikkuneiti]]* (*3 Men and a Little Lady*) vuodelta 1990. Ensimmäinen elokuva, jossa Danson näytteli, on *[[Poliisiauto 6-Z-4 ei vastaa]]* (*The Onion Field*) vuodelta 1979. Aiemmin 1970-luvulla hän teki ensimmäisen vakituisen televisioroolinsa saippuasarjassa *[[Somerset (televisiosarja)|Somerset]]*, jonka lopettamisen jälkeen hän näytteli vierailurooleissa monissa muissa sarjoissa.   

*Terveydeksi*-sarjan päättymisen jälkeen Danson näytteli lyhytikäiseksi jääneessä tilannekomediasarjassa *Ink*, joka alkoi vuonna 1996 ja jota tehtiin vain yksi tuotantokausi. Danson näytteli lehtimaailmaan sijoittuvassa *Inkissä* Mike Loganin roolia ja toisessa pääosassa, Kate Montgomerynä, oli Dansonin vaimo Mary Steenburgen. Danson ja Steenburgen näyttelivät samana vuonna myös Jonathan Swiftin romaaniin perustuvassa minisarjassa *Gulliverin matkat*. *Inkin* loputtua Danson sai vuonna 1998 pääosaroolin sarjasta *[[Tohtori Becker]]* (*Becker*), jota esitettiin kuusi kautta CBS-kanavalla vuosina 1998–2004. Hän oli vuonna 2001 tohtori John Beckerin roolista Golden Globe -ehdokas (sarjassa paras miespääosa televisiosarjassa, komedia tai musikaali).  
  
Syksyllä 2006 esitettiin lyhyeksi jäänyttä tilannekomediasarjaa *[[Ryhmä rämä]]* (*Help Me Help You*), jossa Danson esitti ryhmäterapeutti Bill Hoffmania. Vuosina 2007–2010 hän esitti korruptoitunutta miljardööriä Arthur Frobisheria draamasarjassa *[[Damages]]*, josta hän sai yhden Golden Globe -ehdokkuuden, vuonna 2008 sarjassa paras miessivuosa televisiosarjassa, minisarjassa tai televisioelokuvassa, ja kolme Emmy-ehdokkuutta, vuonna 2008 sarjassa paras miessivuosa draamasarjassa ja vuosina 2009 ja 2010 sarjassa paras vieraileva miesnäyttelijä draamasarjassa. Vuosina 2009–2011 hän esitti päähenkilön pomoa George Christopheria HBO:n komediasarjassa *[[Bored to Death]]* ja vuosina 2011–2015 D. B. Russellia rikossarjassa *[[C.S.I.]]* (*CSI: Crime Scene Investigation *). *C.S.I:n* päätyttyä syksyllä 2015 hän siirtyi esittämään samaa hahmoa sarjaan *[[C.S.I. Cyber]]* (*CSI: Cyber*).   

Televisiosarjojen ohella Danson on jatkanut myös elokuvanäyttelemistä. Hän on esittänyt muun muassa pientä roolia sotaelokuvassa *[[Pelastakaa sotamies Ryan]]* (*Saving Private Ryan*) vuodelta 1998 ja pääosarooleja televisioelokuvissa *It Must Be Love* (2004), *Knights of the South Bronx* (2005), josta oli ehdolla SAG-palkinnon saajaksi, ja *Our Fathers* (2005). 

Vuonna 1999 Danson sai tähden Hollywood Walk of Famelle. 

## Ympäristöaktivismi
Danson on näyttelijänuransa ohella vaikuttanut aktiivisesti ympäristönsuojeluasioissa. Hän perusti vuonna 1987 Bob Sulnickin kanssa valtamerien suojelun puolesta puhuneen järjestön American Oceans Campaign (AOC), joka yhdistyi 2000-luvulla ympäristöjärjestö Oceanan kanssa. Danson on toiminut Oceanan johtokunnan jäsenenä. Hän on tehnyt valtamerien suojelusta myös kirjan *Oceana: Our Endangered Oceans and What We Can Do to Save Them* yhdessä toimittaja Mike D'Orson kanssa. Kirja julkaistiin vuonna 2011.  

## Yksityiselämä

Danson on ollut kolmesti naimisissa. Ensimmäinen, näyttelijä Randall ”Randy” Dansonin (o.s. Gosch) kanssa solmittu liitto alkoi vuonna 1970 ja päättyi eroon vuonna 1977. Vuonna 1977 hän meni naimisiin Casey Coatesin kanssa ja heillä on kaksi tytärtä.  Liitto päättyi eroon vuonna 1993. Nykyinen avioliitto Mary Steenburgenin kanssa alkoi vuonna 1995. 

## Filmografia
### Televisiotyöt
* *Somerset* (esiintyi sarjassa vuosina 1975–1976)
* *Spider-Man: The Dragon's Challenge* (1979) 
* *The French Atlantic Affair* (1979) (minisarja)     
* *The Women's Room* (1980)
* *Olipa kerran vakoilija* (*Once Upon a Spy*, 1980)
* *Dear Teacher* (1981)
* *Our Family Business* (1981)
* *Terveydeksi* (*Cheers*, 1982–1993) (televisiosarja)
* *Cowboy* (1983)
* *Something About Amelia* (1984)
* *Kun oksa katkeaa* (*When the Bough Breaks*, 1986)
* *We Are the Children* (1987)
* *Frasier* (1994) (televisiosarja)
* *Simpsonit* (1994) (televisiosarja, yhden jakson vierailu)
* *Ink* (1996–1997) (televisiosarja)
* *Gulliverin matkat* (*Gulliver's Travels*, 1996) (minisarja)
* *Thanks of a Grateful Nation* (1998)
* *Tohtori Becker* (*Becker*, 1998–2004) (televisiosarja)
* *[[Jäitä hattuun]]* (*Curb Your Enthusiasm*, 2000–2009) (televisiosarja)
* *Living with the Dead* (2002) (minisarja)
* *It Must Be Love* (2004)
* *Our Fathers* (2005) 
* *Knights of the South Bronx* (2005)
* *Guy Walks Into a Bar* (2006)
* *Ryhmä rämä* (*Help Me Help You*, 2006) (televisiosarja)
* *[[Damages]]* (2007–2010) (televisiosarja)
* *Bored to Death* (2009–2011) (televisiosarja)
* *[[C.S.I.]]* (*CSI: Crime Scene Investigation*, 2011–2015) (televisiosarja)
* *CSI: Immortality* (2015)
* *[[C.S.I. Cyber]]* (*CSI: Cyber*, 2015–2016) (televisiosarja)
* *[[Fargo (televisiosarja)|Fargo]]* (2015) (televisiosarja)
* *[[The Good Place|The Good Place]]* (2016-2020) (televisiosarja)
* *Sisäpiirin mies* (2024) (televisiosarja)

### Elokuvat
* *Poliisiauto 6-Z-4 ei vastaa* (*The Onion Field*, 1979)
* *Huuma* (*Body Heat*, 1981)
* *Creepshow – yöjuttu* (*Creepshow*, 1982)
* *Aavekaupungin aarre* (*Little Treasure*, 1985)
* *Ystävien kesken* (*Just Between Friends*, 1986)
* *Sekopäät* (*A Fine Mess*, 1986)
* *[[Kolme miestä ja baby]]* (*Three Men and a Baby*, 1987)
* *Uskottomuus* (*Cousins*, 1989)
* *Isä* (*Dad*, 1989)
* *[[Kolme miestä ja pikkuneiti]]* (*3 Men and a Little Lady*, 1990)
* *Made in America* (1993)  
* *Nyt ollaan sujut, isä!* (*Getting Even with Dad*, 1994)
* *Pontiac Moon* (1994)
* *Loch Ness* (1996)
* *Jerry and Tom* (1998)
* *Homegrown* (1998)
* *[[Pelastakaa sotamies Ryan]]* (*Saving Private Ryan*, 1998)
* *Mumford* (1999)
* *Fronterz* (2004)
* *Amatöörit* (*The Amateurs*, 2005)
* *Bye Bye Benjamin* (2006)
* *Nobel Son* (2007)
* *Himon hinta* (*The Human Contract*, 2008)
* *[[Mad Money – hulluna rahaa]]* (*Mad Money*, 2008)
* *The Open Road* (2009)
* *Kaikki rakastavat valaita* (*Big Miracle*, 2012)
* *The One I Love* (2014)

## Lähteet

## Aiheesta muualla

*